Predkladacia správa

V dňoch 19. – 20. marca 2009 sa v Bruseli uskutoční pravidelné zasadnutie Európskej rady. 
 
Program rokovania hláv štátov a predsedov vlád bude zameraný na nasledovné témy:
 
I.                    Hospodárska a finančná situácia
II.                 Energetika a zmena klímy
III.               Vonkajšie vzťahy
IV.              Lisabonská zmluva
 
Na úvod zasadnutia Európskej rady sa uskutoční tradičné stretnutie s predsedom Európskeho parlamentu Hansom-Gertom Pötteringom. 
 
Pokiaľ ide o hospodársku a finančnú situáciu, ER nadviaže na výsledky svojho mimoriadneho stretnutia z 1. marca 2009 v Bruseli. Zhodnotí doterajší vývoj, implementáciu Európskeho plánu obnovy a zdôrazní potrebu pokroku v implementácii Lisabonskej stratégie. ER poukáže na potrebu dodržiavať princípy vnútorného trhu a pripraví pozíciu EÚ na summit G-20 v Londýne.  
 
V rámci bodu energetika a zmena klímy by sa ER mala dohodnúť na konkrétnych opatreniach pre rozvoj energetickej infraštruktúry, zlepšenie zásob plynu a ropy, diverzifikáciu zdrojov energetických dodávok a presadzovanie energetických záujmov EÚ navonok. ER sa sústredí na prípravu spoločnej pozície na decembrovú konferenciu o zmene klímy v Kodani s dôrazom na financovanie opatrení proti zmene klímy.
 
V oblasti vonkajších vzťahov sa ER zameria v rámci susedskej politiky na Východné partnerstvo s dôrazom na prípravu summitu EÚ s východnými partnermi 7. mája 2009 v Prahe. 
 
Pokiaľ ide o Lisabonskú zmluvu, PV Írska B. Cowen bude informovať o príprave referenda. ER bude informovaná aj o pokroku pri implementácii svojich záverov z decembrového rokovania k otázke ratifikácie Lisabonskej zmluvy. 
 
Návrh zloženia delegácie bol zostavený v spolupráci s Úradom vlády SR. Konečné zloženie delegácie určí predseda vlády SR.
 
Preprava členov delegácie bude zabezpečená leteckým špeciálom SR a pravidelnými leteckými linkami.